**előterjesztés**

**Körmend Város Önkormányzata Képviselő-testülete 2015. augusztus 17-i ülésére**

**Tárgy: pályázat benyújtása az Európai Bizottság által kiírt pályázati kiírásra.**

Tisztelt Képviselő-testület!

Az Európai Unió Európai Bizottsága minden évben meghirdeti az „Európa a polgárokért” elnevezésű programját. A program keretein belül két alprogramra, ezeken belül pedig összesen 4 különböző intézkedésre van lehetősége pályázni az európai településeknek, civil szervezeteknek, intézményeknek. Az Európai Unió Európa a polgárokért programjának célja, hogy segítse a polgárokat az Unió történelmének, működésének alaposabb megismerésében, az uniós szakpolitikák és döntéshozatali folyamatok megértésében, miközben aktív szerepvállalásra és demokratikus részvételre ösztönzi őket.Jelen előterjesztés a 2. alprogram „Városok hálózatai” elnevezésű pályázati kiírásra vonatkozik. Ezen felhívás célja, hogy a hosszú távon, közös témán együtt dolgozó települések és egyesületek együttműködésük tartósabbá tétele érdekében olyan hálózatokat építsenek ki, amelyek közös érdeklődésű témákon alapulnak, és amelyek alkalmasak arra, hogy eszközei legyenek a jól bevált gyakorlatok és tapasztalatok cseréjének. Az előkészítés során felkerestük testvértelepüléseinket, amelyek közül Güssing, Kranenburg, Groesbeek, valamint Muraszombat jelezte, hogy szívesen részt venne partnerként a projektben. A tárgyalások és megbeszélések során közösen kialakítottuk azokat az irányvonalakat és meghatároztuk azokat a témákat, amelyek minden települést érintenek és egyben az európai dimenziót is képesek megjeleníteni. Így jutottunk arra az elhatározásra, hogy a projekt középpontjába az ifjúsági korosztályt állítjuk. Egész pontosan azt, hogy ez a társadalmi csoport miként tudja kivenni a részét az európai társadalmakat érintő problémák és kihívások megoldásából. Négy altémán keresztül vizsgálnánk meg ennek lehetőségeit, amelyek a következők lennének:

* Oktatás, képzés
* Munka világa
* Diszkrimináció, tolerancia
* Kultúra, történelem

Az ezen altémák szerint létrehozandó munkacsoportok megvizsgálnák a hozzájuk tartozó legfontosabb kéréseket. Egymás jó tapasztalatait, gyakorlatait megismerve lehetősége lesz a településeknek az egymástól való tanulásra és olyan cselekvési tervek kidolgozására, amelyek a későbbiekben alapjai lehetnek egy-egy specifikus projekt kidolgozásának. A közös munka egyben lehetővé teszi mind a munkacsoportokban dolgozóknak, mind pedig a széles társadalmi rétegeknek a sokszínű európai kultúra megismerését, amely elősegítheti a tolerancia és az elfogadás kialakulását, illetve elmélyülését. A közösen szervezett programokon lehetőség adódik a személyes kapcsolatok elmélyülésére, új dimenziójú együttműködések kibontakozására.

A pályázati cél megvalósításának időtartama: 2016. január 1. és 2018. január 1. közé eső időszak.

A pályázaton igényelhető támogatás:A támogatást finanszírozási **átalánydíj-kategóriák** alapján számítják ki. Az átalány három alapvető fontosságúnak számító tényezőn alapul: a bevont résztvevők számán, a résztvevő országok számán, valamint a lebonyolított rendezvények számán. Az előzetes számításokat követően Körmend, mint pályázó ilyen módon 145.000,- Euro támogatásra pályázhat, amely arányaiban kerülne elosztásra a projektben részt vevő települések között. Eszerint Körmendre 60.700,- Euro, Güssingre 21.420,- Euro, Muraszombatra 21.700 Euro, Kranenburgra és Groesbeekre pedig összesen 36.160,- Euro jutna.

Az Európa a polgárokért program projektjeinek megvalósításához szükség van önrészre, mert az uniós támogatás nem fedezheti a projekt teljes költségét. A programismertető szervezet saját hozzájárulásának mértékét és módját azonban nem határozza meg pontosan, így a pályázó szabadon dönthet arról, mekkora önrészt tud biztosítani a projekthez.

Az előzetes egyeztetéseket követően minden település vállalta, hogy a rá eső összeget kiegészíti további 10 százalékkal. Így Körmend esetében szükséges 6.070,- Euro önrész biztosítása.

Támogatható tevékenységek köre:

Az átalányösszegek a tevékenységek összes támogatható költségét fedezik, azaz:

• a tevékenységhez közvetlenül kapcsolódó személyzeti költségeket;

• a rendezvények résztvevőinek utazási és tartózkodási költségeit;

• a rendezvényekhez szükséges terembérlet/ tolmácsolás/ fordítás költségeit;

• a rendezvényekkel kapcsolatos kommunikáció/terjesztés költségeit;

• a több szervezet részvétele miatti általános koordinációs költségeket;

• az intézkedése előkészületei során szükséges kutatások és az informatikai eszközök költségeit.

Kérem a tisztelt Képviselő-testületet, hogy támogassa pályázóként a pályázat benyújtását, hogy ezzel is elősegítsük a kiváló partneri kapcsolataink további elmélyülését és, hogy lehetőséget teremtsünk Körmend város lakóinak arra, hogy aktív alakítói legyenek a testvérvárosi kapcsolatok alakulásának és fejlődésének!

**Határozati javaslat:**

Körmend Város Önkormányzata Képviselő-testülete

1. Az Európai Bizottság által, az Európa a Polgárokért program keretein belül kiírt „Városok Hálózatai” elnevezésű felhívásra „**A jövő forrása”** című pályázat benyújtását támogatja az előterjesztésben részletezett projektcél megvalósítása érdekében.
2. A pályázat sikeres megvalósításához 6.070,- Euro önerőt biztosít a 2016-ös évi költségvetés terhére.

Felelős: jegyző

Határidő: Pályázat benyújtása- 2015. szeptember 1.

Körmend, 2015. augusztus 5.

**Bebes István**

**polgármester**